Die Amerikaanse Geological Survey (USGS) het ŉ Tsoenami-waarskuwing uitgereik vir kusgebiede in die Indiese Oseaan na ŉ aardbewing aan die kus van Soematra wat 8.7 op die Richterskaal gemeet het.
“Aardbewings van die grootte het die potensiaal om ŉ tsoenami te veroorsaak wat wydverspreide vernietiging tot gevolg kan hê,” het die USGS in ŉ verklaring gesê. Die aardbewing het omstreeks 10:38 Suid-Afrikaanse tyd plaasgevind op ŉ diepte van sowat 33 kilometer. Die USGS sê daar is nog nie vasgestel of die aardbewing ŉ vloedgolf veroorsaak het nie. Die tsoenami-waarskuwing is in 28 lande uitgereik. Die lande wat deur die tsoenami geraak kan word sluit in Indonesië, Indië, Sri Lanka, Australië, Mianmar, Thailand, Maledive, Verenigde Koninkryk, Maleisië, Mauritius, Réunion, Seychelle, Pakistan, Somalië, Oman, Madagaskar, Iran, die Verenigde Arabiese Emirate, Jemen, Comore, Bangladesj, Tanzanië, Mosambiek, Kenia, Crozet-eilande, Kerguelen-eiland, Suid-Afrika en Singapoer. Die aardbewing het 431 km van die Indonesiese stad van Banda Aceh af plaasgevind.
In Desember 2004 het ŉ aardbewing aan die kus van Soematra wat 9.2 op die Richterskaal gemeet het, ŉ reuse tsoenami tot gevolg gehad en is minstens 220 000 mense dood. Die middelpunt van vandag se aardbewing is glo naby aan waar 2004 s’n was. Verlede jaar het ŉ aardbewing wat 9 op die Richterskaal gemeet het, ŉ tsoenami veroorsaak aan die kus van Japan en is minstens 19 000 mense dood.
Laeveld lodge-bestuurder doodgeskiet
Nuuskommentaar: Wie hoort in die politiek?